25. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΟΙΚΟΝΟΜΙΑΣ ΚΑΙ ΕΡΓΑΣΙΑΣ Αριθ. 16354 της 18/19 Αυγ. 1988 (ΦΕΚ Β΄ 575) Αύξηση των αποδοχών των εργαζομένων του ιδιωτικού τομέα που καθορίζονται από Υπουργικές Αποφάσεις που εκδόθηκαν κατά τη διαδικασία του Α.Ν. 435/68. Έχοντας υπόψη: 1.Τις διατάξεις της παρ. 1 του άρθρου μόνου του Α.Ν. 435 / 68 «Περί καθορισμού ελαχίστων μισθών και λοιπών όρων εργασίας κατηγοριών τινών μισθωτών» (ΦΕΚ 124/Α/4.4.1968). 2.Το γεγονός ότι δεν υπάρχουν επαγγελματικές οργανώσεις ιδιωτικού δικαίου εργοδοτών που να καλύπτουν όλους τους εργοδότες και να μπορούν να ρυθμίσουν τους όρους αμοιβής των εργαζομένων που απασχολούνται σ’ αυτούς με συνέπεια να συντρέχουν οι προϋποθέσεις του Α.Ν. 435/68 (Σ.τ.Ε. 2445/75 ολ.) και ότι οι σχέσεις εργασίας των εργαζομένων που αφορά η απόφαση αυτή δεν καταλαμβάνονται από Συλλογικές Συμβάσεις Εργασίας που να ισχύουν σαν γενικά υποχρεωτικές, σύμφωνα με τις διατάξεις των παρ. 2 και 3 του άρθρ. 5 του Νόμ. 3239 / 55. 3.Την από 26.1.1988 Εθνική Γενική Συλλογική Σύμβαση Εργασίας με την οποία δόθηκε πρόσθετη αύξηση στα γενικά κατώτατα όρια μισθών και ημερομισθίων σε ποσοστό 1,2%. 4.Σχετική γνωμοδότηση του Ανωτάτου Συμβουλίου Εργασίας, αποφασίζουμε: 1.Οι συνολικές μηνιαίες αποδοχές και τα συνολικά ημερομίσθια των εργαζομένων που απασχολούνται στον ιδιωτικό τομέα και των οποίων οι αποδοχές έχουν καθοριστεί με κοινές Υπουργικές Αποφάσεις που εκδόθηκαν κατά τη διαδικασία του Α.Ν. 435/68, όπως αυτά έχουν διαμορφωθεί στις 31.12.87 αυξάνονται από την ημερομηνία ισχύος της απόφασης αυτής κατά ποσοστό 1,2%. 2.Η απόφαση αυτή αρχίζει να ισχύει από την ημερομηνία δημοσίευσής της στην Εφημερίδα της Κυβερνήσεως. 